ΓΡΑΠΤΗ ΕΡΩΤΗΣΗ E-2532/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Πολιτική του ανταγωνισμού

Η βιομηχανία εξελίσσεται προκειμένου να προλάβει την εμφάνιση νέων αγορών. Υπεβλήθησαν για επικύρωση στην Επιτροπή νέες συμμαχίες με συνολικές επιπτώσεις. Η αξιολόγηση των περιπτώσεων αυτών αποδεικνύει ότι εάν εφαρμοστούν ρεαλιστικά, οι υπάρχοντες κανόνες ανταγωνισμού επιτρέπουν το να λαμβάνεται υπόψη η δυναμική της καινοτομίας και της συνολικοποίησης. Ο στόχος όμως πρόσβασης στις νεοανερχόμενες αγορές δεν πρέπει να σημαίνει κατ' ανάγκη εξουσιοδότηση. Εάν πράγματι οι εν λόγω συμμαχίες πρέπει να επιτρέπονται ή ακόμη και να ενθαρρύνονται όταν δίνουν κίνητρα για τον ανταγωνισμό, είναι αντίθετα απαράδεκτες όταν εμποδίζουν ή απειλούν τη διαδικασία εξάρθρωσης των μονοπωλίων.

Υπό αυτή την έννοια με ποιό τρόπο προτίθεται η Επιτροπή να εμποδίσει, όταν συγχωνεύονται επιχειρήσεις μεγάλων διαστάσεων, το να μεταφράζεται τούτο σε αποκλεισμό άλλων από τις αγορές (ιδίως ΜΜΕ).

Απάντηση του κ. Van Miert εξ ονόματος της Επιτροπής (18 Οκτωβρίου 1996)

Στο πλαίσιο της ανάλυσης της αγοράς και, κατά συνέπεια, του ορισμού της, η Επιτροπή λαμβάνει υπόψη της την τεχνολογική εξέλιξη και το φαινόμενο της παγκοσμιοποίησης της οικονομίας. Έχει επίσης επίγνωση του γεγονότος ότι η ταχεία τεχνολογική εξέλιξη μπορεί να καταστήσει απαραίτητες νέες μορφές συνεργασίας μεταξύ των επιχειρηματικών φορέων.

Η Επιτροπή, στο πλαίσιο της ανάλυσης των συγχωνεύσεων βάσει του κανονισμού (ΕΟΚ) αριθ. 4064/89 ((ΕΕ αριθ. L 395 της 30.12.1989 )), ή της ανάλυσης των συμφωνιών βάσει του άρθρου 85 της συνθήκης ΕΚ, μεριμνά ώστε αυτές οι συμφωνίες να μην οδηγούν σε στεγανοποίηση της αγοράς ή σε περιορισμό της αποτελεσματικότητας.

Στην περίπτωση των συγχωνεύσεων, αυτό που προέχει είναι να διαπιστωθεί ότι η συγχώνευση δεν οδηγεί στην δημιουργία ή στην ενίσχυση δεσπόζουσας θέσης σε μια συγκεκριμένη αγορά. Στην περίπτωση συμμαχίας, εάν η τελευταία εμπίπτει στις διατάξεις του άρθρου 85, παράγραφος 1, αυτό που πρέπει να διαπιστωθεί είναι κατά πόσο πληρούνται οι όροι για τη χορήγηση απαλλαγής βάσει της παραγράφου 3 του άρθρου 85. Αυτό συνεπάγεται ότι η εν λόγω συμφωνία πρέπει να συμβάλει στη βελτίωση της τεχνικής ή οικονομικής προόδου, εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει. Ωστόσο, τα περιοριστικά στοιχεία της συμφωνίας πρέπει να αποδειχθεί ότι είναι απαραίτητα και να μην παρέχουν στις επιχειρήσεις τη δυνατότητα καταργήσεως του ανταγωνισμού επί σημαντικού τμήματος των σχετικών προϊόντων.

Ο συνυπολογισμός αυτών των στοιχείων επιτρέπει να εξασφαλισθεί ότι, ύστερα από μια συγχώνευση ή άλλες μορφές συνεργασίας, θα διατηρηθεί αποτελεσματικός ανταγωνισμός για όλες τις επιχειρήσεις, συμπεριλαμβανομένων των μικρομεσαίων επιχειρήσεων.

Η Επιτροπή ζήτησε πρόσφατα την εκπόνηση 40 περίπου μελετών για να αξιολογήσει τον αντίκτυπο των μέτρων που σχετίζεται με την υλοποίηση της εσωτερικής αγοράς (Internal Market Review 1996). Στο πλαίσιο αυτών των μελετών εξετάσθηκαν ιδίως οι σχέσεις μεταξύ εσωτερικής αγοράς και ανταγωνισμού, και ειδικότερα το ζήτημα των συμμαχιών. Η Επιτροπή σκοπεύει να υποβάλει στο Συμβούλιο, πριν από το τέλος του 1996, ανακοίνωση στην οποία θα συνοψίζονται τα αποτελέσματα αυτών των μελετών.